Vítor Pereira , til hægri , fyrir leik í kínversku úrvalsdeildinni í síðasta mánuði . AFP Enska úrvalsdeildarfélagið Everton vill ganga frá ráðningu knattspyrnustjórans Vítors Pereira , áður en liðið mætir Manchester United næsta sunnudag . Viðræður á milli Pereira og Everton hafa staðið yfir síðustu vikuna , eftir að Marco Silva fékk reisupassann . Everton er reiðubúið að bjóða Pereira þriggja ára samning , en núverandi félag Pereira , Shanghai SIPG í Kína , hefur boðið honum nýjan samning á ótrúlegum launum . Everton getur hvergi nærri boðið eins há laun og kínverska félagið . Þrátt fyrir það gæti Pereira freistast til að samþykkja tilboð Everton til að stýra liði í ensku úrvalsdeildinni . Sky greinir frá því að Pereira hafi enn ekki ferðast til Englands og að fjölskylda Portúgalans sé til í að vera í Kína í að minnsta kosti eitt ár til viðbótar . Duncan Ferguson hefur stýrt Everton síðan Silva var rekinn og vann liðið 3 : 1 - sigur á Chelsea síðasta laugardag , undir stjórn Skotans .